**Balatonföldvár Város Önkormányzata Képviselő-testületének**

**9/2023. (IV. 28.) önkormányzati rendelete**

**a közterületek használatáról**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a 16–17. § tekintetében a mozgóképről szóló 2004. évi II. törvény 37. § (4) bekezdéseben kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a következőket rendeli el:

**1. §**

(1) E rendelet hatálya kiterjed:

*a)* Balatonföldvár Város Önkormányzata ( a továbbiakban: önkormányzat ) tulajdonában lévő és az ingatlan-nyilvántartásban közterületként nyilvántartott földterületekre,

*b)* az önkormányzat tulajdonában lévő földterületnek és építménynek közhasználatra átadott részére,

*c)* magánszemély, jogi személy vagy jogi személyiséggel nem rendelkező szervezet tulajdonában álló földterület közhasználatra átadott részére.

(2) E rendelet hatálya nem terjed ki

*a)* a piaci helyhasználat engedélyezésére és az ezzel kapcsolatos díj megfizetésére,

*b)* a közutak nem közlekedési célra történő igénybevételére,

*c)* a gyülekezési jogról szóló törvény hatálya alá tartozó rendezvényekre,

(3) E rendelet alkalmazása tekintetében az önkormányzatot és intézményeit, a Balatonföldvári Többcélú Kistérségi Társulást és intézményeit, valamint a Balatonföldvári Nonprofit Kft-t alanyi mentesség illeti meg.

(4) A (3) bekezdés alkalmazásában, az ott felsorolt jogi személy, a szervezeti és működési szabályzata szerinti tevékenységével összefüggésben, mentesül a közterület-használati engedély iránti eljárás és a közterület-használati díj megfizetése alól.

**2. §**

(1) Balatonföldvár város közigazgatási területén a közterületet, azok építményeit, berendezéseit és felszereléseit, állaguk sérelme nélkül, az általános magatartási szabályok betartásával, rendeltetésének megfelelően, mindenki ingyenesen használhatja.

(2) A közterület rendeltetésére az épített környezet alakításáról és védelméről szóló törvény 54. § (4) bekezdésében foglaltakat kell alkalmazni.

(3) E rendelet alkalmazásában közterület: a közterület-felügyeletről szóló 1999. évi LXIII. törvény 27. § a) pont szerinti közterület.

(4) Az e rendeletben meghatározott engedélyezési eljárás során az általános közigazgatási eljárásról szóló törvényt az e rendeleteben foglalt eltérésekkel kell alkalmazni.

**3. §**

(1) A közterületet rendeltetésétől eltérő célra, mások közterület-használatát korlátozó vagy kizáró módon használni, kizárólag e rendeletben szabályozott esetekben és módon, a 4. § (1) bekezdésében foglalt kivétellel, közterület-használati engedély alapján, közterület-használati díj ellenében lehet.

(2) Közterület-használati engedély szükséges:

*a)* a közterületbe 10 cm-en túl benyúló üzlethomlokzat, portál, kirakatszekrény, ernyőszerkezet, mobil és rögzített hirdetőberendezés, fényreklám, cégtábla elhelyezéséhez,

*b)* kereskedelmi, vendéglátó és szolgáltató pavilon, épület és azok rögzített berendezései létesítéséhez,

*c)* üzleti előkert létesítéséhez,

*d)* építési állvány, építőanyag, tüzelőanyag elhelyezéséhez,

*e)* építőanyag, építési törmelék, tüzelőanyag elhelyezéséhez konténerben,

*f)* idényjellegű és eseti jellegű árusítás-, szolgáltatás nyújtás céljára,

*g)* portrérajzolás, testfestés, rizsfestés végzéséhez,

*h)* mutatványos szolgáltatás nyújtásához, cirkusz-, állatbemutató tartásához, sátor, ugrálóvár, gumikötél elhelyezéséhez,

*i)* bringó, mini kajak, snuki, kerékpár, motorkerékpár, egyéb eszközök kölcsönzéséhez,

*j)* vízibicikli bejáró közterület kapcsolatának létesítéséhez,

*k)* stég bejárat közterület kapcsolatának létesítéséhez,

*l)* mozgóbolti árusítás végzéséhez,

*m)* kiállítás, reklámtevékenység végzéséhez,

*n)* taxi állomáshely igénybevételéhez közhasználatú épületek, kereskedelmi-, szolgáltató épületek előtt,

*o)* közterület felbontásához.

(3) A (2) bekezdés d)–e) pontjában meghatározott tevékenységhez közterület-használati engedély kizárólag a szeptember 15 – május 15. közötti időszakra adható.

(4) A (2) bekezdés g) pontjában meghatározott tevékenység esetében az igénybe vehető közterület nagysága legfeljebb 2 m2.

(5) A (2) bekezdés o) pontjában meghatározott tevékenységhez közterület-használati engedély kizárólag a szeptember 1 – június 15. közötti időszakra adható.

**4. §**

(1) Közterület-használati engedély nélkül használható a közterület:

*a)* a közút, járda építésével, javításával, fenntartásával kapcsolatban a közút, járda területének elfoglalásakor,

*b)* az úttartozékok és a közúti közlekedés irányításának célját szolgáló berendezések elhelyezésekor,

*c)* a közterületen, és az alatta vagy felette elhelyezett közművek hibaelhárítása érdekében végzett munkához,

*d)* a közterületbe a járdaszinttől mért 3,0 m magasságig legfeljebb 10 cm-re, 3,0 m magasság felett legfeljebb 50 cm-re benyúló üzlethomlokzat elhelyezéséhez,

*e)* háztartási hulladéktároló edényzetnek kizárólag a szállítás napján történő elhelyezéséhez,

*f)* szervezett lomtalanítás előzetesen meghirdetett idejére a háztartási lomhulladék elhelyezéséhez.

(2) Az (1) bekezdés a)–c) pontjának alkalmazásában a közterületet felbontani – az azonnali hibaelhárítás kivételével – a közút kezelőjének előzetes hozzájárulása alapján, szeptember 1 – június 15 közötti időszakban lehet oly módon, hogy a teljes helyreállításnak is meg kell történnie az engedélyezett időszakban. Amennyiben az engedélyezett időszakban nem fejeződik be az építés és helyreállítás, úgy a közterület ezen időszakban történő használatáért a jogosult köteles megfizetni a közterület-használati díjat.

**5. §**

(1) A közterület rendeltetéstől eltérő célú használata ideiglenes jellegű, közterület-használati engedély határozott időtartamra, legfeljebb öt évre adható.

(2) Az (1) bekezdéstől eltérően a képviselő-testület, hatósági szerződés keretében, a helyi építési szabályzatról szóló önkormányzati rendelet szerint építési övezetbe tartozó közterület esetében, a közterület-használatot legfeljebb 15 év időtartamra engedélyezheti.

(3) Az egy évet meg nem haladó közterület-használat esetén, a közterület-használati engedély és a közterület-használati engedély meghosszabbítása iránti kérelem elbírálása a polgármester hatáskörébe tartozik.

(4) A közterület-használati engedély iránti eljárás kérelemre indul. A kérelmet annak kell benyújtania, aki a közterületet használni kívánja.

(5) A kérelmet, a szükséges szakhatósági engedélyekkel együtt, a közterület tervezett igénybevétele előtt legalább 60 nappal, a (3) bekezdés szerinti esetben legalább 15 nappal kell benyújtani.

(6) Építési munka végzésével kapcsolatos állvány, építőanyag, törmelék elhelyezése céljára a kérelmet az építtetőnek a kivitelező vállalkozó megjelölésével, vagy a kivitelezőnek kell benyújtania. A közterület igénybevételének befejezése után az eredeti állapot helyreállításáért az építtető és a kivitelező vállalkozó egyetemlegesen felelős.

(7) Kereskedelmi tevékenység folytatása céljára közterület-használati engedély a kereskedelmi tevékenységek végzésének feltételeiről szóló kormányrendelet figyelembevételével adható.

**6. §**

(1) A közterület-használati engedély iránti kérelemnek tartalmazni kell:

*a)* a kérelmező nevét, lakóhelyét vagy székhelyét, képviselőjének nevét, adószámát, elérhetőségét – telefonszám, e-mail cím,

*b)* a kérelmező vállalkozói igazolvány számát vagy cégjegyzékszámát, ezek hiányában személyi igazolvány számát,

*c)* a közterület-használat 3. § (2) bekezdés szerinti célját és időtartamát,

*d)* a használni kívánt közterület helyét, nagyságát, a használat módjának meghatározását, a forgalmazni kívánt termék megnevezését és a napi árusítás időtartamát.

(2) A közterület-használati engedély iránti kérelemhez csatolni kell:

*a)* a mezőgazdasági kistermelők és őstermelők esetében az őstermelői igazolvány másolatát, vállalkozó esetén a vállalkozói engedély vagy a cégbírósági végzés másolatát, egyéb esetben a folytatni kívánt tevékenység gyakorlására jogosító okirat másolatát,

*b)* a folytatni kívánt tevékenységhez szükséges hatósági engedélyek másolatát,

*c)* út, járda, térburkolat, zöldterület esetén a terület helyreállítására vonatkozó megrendelés másolatát, vagy a kérelmező nyilatkozatát és igazolását, hogy a helyreállítást önerőből és kellő szakértelemmel el tudja végezni,

*d)* idényjellegű és eseti jellegű árusítás esetén a mobil árusítópult megjelenését ábrázoló tervet vagy fényképet,

*e)* rendezvény és vásár esetén, továbbá közterületi szemétgyűjtőbe kerülő, a termék jelentős hányadát kitevő hulladékot eredményező áru értékesítésére irányuló kérelem esetén a közterület fenntartójával kötött megállapodás másolatát a terület takarítására, és az áru értékesítésből származó hulladék elszállítására vonatkozóan,

*f)* azon berendezési tárgyak elhelyezése és üzemeltetése esetén, melyeknek időszakos felülvizsgálata szükséges, az utolsó érvényes felülvizsgálati szakvélemény másolatát,

*g)* a tüzelőanyag-tárolás és a politikai célú közterület-használat kivételével a közterület tervezett használatát és berendezését bemutató helyszínrajzot 1:200 vagy 1:1000 méretarányban, valamint műszaki leírást,

*h)* üzleti előkert létesítése esetén az előkertet, annak berendezéseit és környezetét ábrázoló nézetrajzokat 1:50 vagy 1:100 méretarányban, vagy távlati képet, fotómontázst,

*i)* közterületi épületek, pavilonok, hirdető- és információs berendezések, valamint szárazföldhöz csatlakozó vízi állások esetén ezek tervdokumentációját.

(3) A közterület-használati engedély iránti kérelem az 1. melléklet szerinti nyomtatványon, vagy a tartalmi elemeit tartalmazó beadványként írásban nyújtható be a Balatonföldvári Közös Önkormányzati Hivatalhoz.

**7. §**

(1) A közterület-használati engedélyben ki kell kötni, hogy

*a)* a közterületet csak úgy szabad igénybe venni, hogy a szükséges gyalogos közlekedési sáv mindenkor biztosítva legyen,

*b)* a jogosultnak a közterületet úgy kell használnia, hogy az ne zavarja a közterület más részeinek és a szomszédos ingatlanoknak a rendeltetésszerű használatát,

*c)* a közterületen elhelyezett tárgyakat, valamint a használt közterületet a jogosult köteles rendben és tisztán tartani,

*d)* a keletkezett hulladék elszállítása a jogosult kötelessége,

*e)* építési törmelék tárolásása esetén a törmelék csak konténerben helyezhető el,

*f)* a jogosult a közterület-használati engedély eredeti példányát köteles a közterület-használat helyén tartani, és azt az ellenőrzésre jogosult személynek bemutatni,

*g)* a jogosultnak a közterület-használat megszűnésével a közterületet eredeti állapotba kell visszaállítania.

(2) A közterület-használati engedélyben kiköthető, hogy a jogosult a közterületen milyen anyagú, színű, formájú és méretű tárgyakat helyezhet el.

**8. §**

A közterület-használati engedély, a határozott időtartam lejárta előtt legalább 60 nappal, az 5. § (3) bekezdése szerinti esetben legalább 15 nappal benyújtott kérelemre meghosszabbítható, amennyiben a közterület-használat feltételei továbbra is fennállnak, és a jogosult a meghosszabbítandó közterület-használati engedélyben foglalt feltételeket maradéktalanul teljesítette.

**9. §**

(1) Nem adható közterület-használati engedély annak, akivel szemben engedély nélküli vagy az engedélyben foglalt feltétektől eltérő közterület-használat miatt, a kérelem benyújtását megelőző két éven belül, az engedély visszavonását eredményező eljárásra került sor,

(2) A közterület-használati engedély nem mentesíti a jogosultat a közterület-használathoz kapcsolódó egyéb hatósági engedélyek és hozzájárulások beszerzése alól.

**10. §**

(1) Nem adható közterület-használati engedély:

*a)* a vízből kiemelt vízi állások, vízi járművek elhelyezésére,

*b)* üzemképtelen jármű, roncsjármű, jármű-karosszéria tárolására,

*c)* autóbusz, tehergépkocsi, pótkocsi, utánfutó, lakókocsi, büfékocsi tárolására,

*d)* cirkusz és állatbemutató elhelyezésére a városközpontban és az üdülőterületen,

*e)* mutatványos tevékenység folytatására – az alkalmi rendezvények kivételével – a városközpontban és az üdülőterületen,

*f)* építésből és bontásból származó anyagok tárolására június 15 - szeptember 1. közötti időszakban a Balaton-part és a 7-es főút közötti területen, az üdülőterületen, kivéve az élet- és balesetveszély, valamint a hibaelhárítás, továbbá a városrekonstrukció miatt halaszthatatlan munkákat,

*g)* a városközpontban és az üdülőközpontban olyan üzleti előkert létesítésére, amely nem vendéglátóipari célt szolgál,

*h)* sátorgarázsok felállítására, elhelyezésére,

*i)* lakó-és szállítókonténer elhelyezésére,

*j)* szállás-, üdülés céljára szolgáló eszköz, tárgy felállítására, elhelyezésére,

*k)* közparkok, közkertek, közterületen lévő zöldfelületek területén járművek, eszközök, használati tárgyak felállítására, elhelyezésére, gépkocsik parkolására.

(2) Az alkalmi rendezvények helyét és idejét az önkormányzat esetenként állapítja meg.

(3) A városközpontban június 1 - augusztus 31. közötti időszakban kizárólag az alábbi célra adható közterület-használati engedély:

*a)* hírterjesztéssel, művelődéssel, idegenforgalommal, szerencsejátékkal, sportrendezvénnyel, politikával kapcsolatos kiadványok, jegyek árusítása,

*b)* portrérajzolás,

*c)* vendéglátóipari előkert,

*d)* sporteszköz bérbeadás,

*e)* taxi állomáshely,

*f)* alkalmi rendezvényen, vásáron az alkalomnak megfelelő cikkek árusítása.

(4) E szakasz alkalmazásában:

*1.* üdülőközpont: a Balaton partvonala és a vasút közötti terület, valamint a városközponton belül Balatonföldvár város helyi építési szabályzatáról szóló önkormányzati rendelet szerint üdülő övezetbe tartozó tömbök,

*2.* üdülőterület: Balatonföldvár város helyi építési szabályzatáról szóló önkormányzati rendelet szerint üdülő övezetbe tartozó tömbök,

*3.* városközpont: a vasútvonal – Liszt F. utca – Budapesti út – Tó utca – Gábor Á. utca – Sport köz – Balatonszentgyörgyi út – Petőfi S. utca – Bölömbika köz – Kemping utca – 1588/1 hrsz-ú ingatlan (Neptun társasház) nyugati határa által határolt terület.

**11. §**

Tilos az ebek Balatonban történő fürdetése a balatonföldvári 15/4, 15/5, 5, 1566/1, 1566/3 hrsz-ú ingatlanról, az 1566/4 hrsz-ú ingatlan nyugati telekhatárától 10 méterre a keleti telekhatárig, valamint az 1567/3 hrsz-ú ingatlanról.

**12. §**

(1) A közterület használatáért közterület-használati díjat kell fizetni. A díjat a jogosult a közterület tényleges használatára és a közterületen elhelyezett létesítmény tényleges üzemeltetésére tekintet nélkül köteles megfizetni.

(2) A közterület-használati díj a végzett tevékenységnek, a közterület-használat mértékének, időtartamának és az igénybe vett közterület övezeti besorolásának alapulvételével kerül meghatározásra.

(3) A közterület-használati díj meghatározása szempontjából a város közigazgatási területe három övezetre oszlik

*a)* a Balaton és a vasút közötti terület,

*b)* a vasút és a 7-es út közötti terület,

*c)* a 7-es úttól délre eső terület.

(4) A 3. § (2) bekezdés b) pontjában meghatározott tevékenység esetében a közterület-használati díj az igénybe vett közterület nagyságának függvényében 0-4 m2-ig, 4-30 m2-ig és 30 m2 felett, sávosan kerül meghatározásra.

(5) A 3. § (2) bekezdés g) pontjában meghatározott tevékenység esetében a közterület-használati díj az igénybe vett közterület nagyságának függvényében 0-20 m2-ig, 20-100 m2-ig és 100 m2 felett, sávosan kerül meghatározásra.

(6) A közterület-használati díj mértékét tevékenységenkénti és övezetenkénti bontásban a 2. melléklet tartalmazza.

(7) Az 2. melléklet alkalmazásában szezon: a június 1 – augusztus 31-ig terjedő időszak.

**13. §**

(1) A közterület-használati díj megfizetése a közterület-használati engedély véglegessé válásával egyidejűleg esedékes.

(2) Hat hónapnál hosszabb időtartamú közterület-használati engedély esetén, kérelemre, a közterület-használati díj részletekben történő megfizetése is engedélyezhető oly módon, hogy

*a)* az egy évet meg nem haladó időtartamú közterület-használat esetén havonta egyenlő részletekben, a tárgyhónap 5. napjáig,

*b)* az egy évet meghaladó időtartamú közterület-használat esetén negyedévente egyenlő részletekben, a negyedév első hónapjának 5. napjáig kell a közterület-használati díjat megfizetni.

(3) A közterület-használati díj meghatározásakor minden megkezdett négyzetméter, és a közterület-használat minden megkezdett napja és hónapja egésznek számít.

(4) A közterület-használati díj mértékének változása esetén az egy évet meghaladó időtartamú közterület-használati engedélyt a közterület-használati díj tekintetében a díjat megállapító rendelet hatálybalépésének napjától módosítani kell.

**14. §**

(1) A közterület-használati engedély a benne szereplő időtartamra jogosít a közterület használatára.

(2) A közterület-használati engedélyt a határozott időtartam lejárta előtt vissza kell vonni, ha a jogosult

*a)* a közterületet, felhívás ellenére, nem a közterület-használati engedélyben foglalt célra, mértékben és feltételek szerint használja,

*b)* az esedékessé váló közterület-használati díjat felhívás ellenére 8 napon belül nem fizeti meg,

*c)* a közterület-használati engedély visszavonását kérelmezi, mert az érdekkörében felmerülő okból a közterület-használati engedélyben szereplő időtartam lejárta előtt megszünteti a tevékenységét,

*d)* az önkormányzatnak felróható okból a közterületet a közterület-használati engedélyben foglalt célra, mértékben és feltételek szerint nem tudja igénybe venni.

(3) A (2) bekezdés a) pontja szerinti esetben a korábban megfizetett közterület-használati díjat visszakövetelni nem lehet.

(4) A (2) bekezdés a)–b) pontja szerinti esetben a közterület-használati díjat a ténylegesen megvalósult közterület-használat időtartama tekintetében meg kell fizetni.

(5) A (2) bekezdés c) pontja szerinti esetben a korábban megfizetett közterület-használati díjat az önkormányzat a ténylegesen megvalósult közterület-használat kétszeresét meghaladó időtartam tekintetében fizeti vissza.

(6) A (2) bekezdés d) pontja szerinti esetben a korábban megfizetett közterület-használati díjat az önkormányzat a ténylegesen megvalósult közterület-használatot meghaladó időtartam tekintetében visszafizeti,

**15. §**

(1) A közterület-használati engedély nélküli, valamint a közterület-használati engedélyben meghatározott időtartam lejárta utáni közterület-használat esetén a jogosulatlan használó köteles:

*a)* a használatot azonnal megszüntetni, a közterületet saját költségén, a megadott határidőn belül az eredeti állapotába helyreállítani és

*b)* az 1. mellékletben foglaltak szerint megállapított közterület-használati díjat megfizetni.

(2) A közterületen közterület-használati engedély nélkül elhelyezett tárgyakat a Balatonföldvári Közös Önkormányzati Hivatal a tulajdonos veszélyére, kárára és költségére elszállíttathatja.

(3) A tulajdonos az elszállított tárgyat, az eltávolítástól számított 90 napon belül, a megállapított költségek megfizetése után, visszakaphatja. E határidő letelte után csak a tárgy értékesítéséből befolyt, és a megállapított költségekkel csökkentett összegre tarthat igényt.

(4) Az (1)–(3) bekezdésben foglaltak nem mentesítik a közterület jogcím nélküli használóját a közösségi együttélés alapvető szabályairól és megszegésük jogkövetkezményeiről szóló önkormányzati rendeletben és más jogszabályokban foglalt szankciók viselése alól.

**16. §**

(1) A mozgóképről szóló 2004. évi II. törvény (a továbbiakban: Mgtv.) szerinti filmalkotás forgatása céljából történő közterület-használat (a továbbiakban: filmforgatás célú közterület-használat) vonatkozásában a rendelet szabályait az e szakaszban foglalt eltérésekkel kell alkalmazni.

(2) A filmforgatás célú közterület-használattal összefüggő, Mgtv-ben meghatározott hatáskört a polgármester gyakorolja.

(3) Az Mgtv. 3. mellékletében meghatározott díjak alóli mentesség kizárólag közérdekű célokat szolgáló filmalkotások forgatása esetén adható. Közérdekű célokat szolgálnak különösen az oktatási, a tudományos és az ismeretterjesztő témájú filmalkotások.

**17. §**

(1) A filmforgatás célú közterület-használat nem haladhatja meg az egy hét időtartamot.

(2) Vasárnapra és ünnepnapra vonatkozó közterület-használat nem hagyható jóvá, ha az az idegenforgalmat akadályozza.

(3) A filmforgatást akadályozó, de a közterület-használónak fel nem róható, valamint a rendkívüli természeti események esetén a közterület-használati engedélyt olyan időtartamban kell meghosszabbítani és a közterület-használatot engedélyezni, ameddig a filmforgatás akadályozott volt. A közterület-használatot ilyen esemény esetén az akadály elhárulása után azonnal, természeti esemény esetén az esetleges kárelhárítást és a helyreállítást követően újra biztosítani kell.

(4) Az üdülőközpontban a közterület-használat együttesen (forgatási helyszín, technikai kiszolgálás, stáb-parkolás) nem haladhatja meg a 150 m2 területet.

(5) A filmforgatás során a szomszédos lakóingatlanok gyalogos vagy gépkocsival történő megközelítését a közterület-használó köteles folyamatosan biztosítani. E kötelezettséget nem tartalmazó hatósági szerződés nem hagyható jóvá.

**18. §**

Ez a rendelet 2023. május 1-jén lép hatályba.

**19. §**

Hatályát veszti a közterületek használatáról szóló 11/2010. (IV.26.) önkormányzati rendelet.

Balatonföldvár, 2023. április 27.

**Holovits György Huba Dr. Törőcsik Gabriella**

**polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2023. április 28. napján.

**Dr. Törőcsik Gabriella jegyző**

*1. melléklet a 9/2023. (IV. 28.) önkormányzati rendelethez*

**KÉRELEM**

1. **A kérelmező adatai:**

1.1. Név / Megnevezés:………………………………………………………………………….

1.2. Lakcím / Székhely:………………………………………………………………………….

1.3. Képviselő neve:……………………………………………………………………………..

1.4. Vállalkozói igazolvány száma/cégjegyzékszám:…………………………………………...

1.5. Személyi igazolvány száma:………………………………………………………………..

(amennyiben vállalkozói igazolvány vagy cégjegyzékszám nincs)

1.6. Adószám:…………………………………………………………………………………...

1.7. Telefonszám/e-mail cím: …………………………………………………………………..

2. **A használni kívánt közterület:**

2.1. Balatonföldvár………………………………………………………………………………

2.2. A közterület-használat célja:………………………………………………………………..

2.3. A közterület-használat módja, a forgalmazni kívánt termék megnevezése, napi árusítás időtartama:………………………………...

2.4. A közterület-használat időtartama: ………………………..-tól………..………………..-ig

3. A fenti adatok alapján kérem, hogy részemre közterület-használati engedélyt adni szíveskedjenek.

4. Vállalom, hogy a közterületek használatáról szóló önkormányzati rendelet szerinti közterület-használati díjat megfizetem és a rendeletben, valamint a közterület-használati engedélyben meghatározott feltételeket betartom.

5. Tudomásul veszem, hogy a közterület-használat jogszabályi és a közterület-használati engedélyben foglalt feltételeinek megtartását az önkormányzat folyamatosan ellenőrzi.

6. Kelt:...................................................................

7. Aláírás: .............................................................

8. A személyes adatok kezelése tekintetében az önkormányzat honlapján közzétett adatkezelési tájékoztató az irányadó.

*2. melléklet a 9/2023. (IV. 28.) önkormányzati rendelethez*

**A közterület-használati díjak mértéke**

|  |  |  |  |  |  |
| --- | --- | --- | --- | --- | --- |
|  | **A** | **B** | **C** | **D** | **E** |
| **1** | A közterület használat célja | Balaton és vasút között | Vasút és 7-s út között | 7-es úttól délre | Mértékegység |
| **2** |  | Díj mértéke | | |
| **3** | Közterületbe 10 cm-en túl benyúló üzlethomlokzat, portál, kirakatszekrény, ernyőszerkezet, mobil és rögzített hirdetőbe-rendezés, fényreklám, cégtábla | 2.400 | 1.800 | 1.200 | Ft/m2/hó |
| **4** | Kereskedelmi, vendéglátó és szolgáltató - pavilon, épület és azok rögzített berendezései 0- 4 m2-ig | 72.000 | 60.000 | 24.000 | Ft/m2/év |
| **5** | 4-30 m2 -ig | 12.000 | 9.600 | 2.400 | Ft/m2/év |
| **6** | 30 m2 felett | 4.800 | 3.600 | 1.200 | Ft/m2/év |
| **7** | Üzleti előkert | 6.380 | 6.000 | 3.240 | Ft/m2/hó |
| **8** | Építési állvány, építőanyag, tüzelőanyag (kizárólag szeptember 15 – május 15. között) | 960 | 960 | 720 | Ft/m2/hó |
| **9** | Építőanyag, építési törmelék, tüzelőanyag konténerben (kizárólag szeptember 15 – május 15. között) | 480 | 480 | 480 | Ft/m2/hó |
| **10** | Idény jellegű és eseti jellegű árusítás, szolgáltatás nyújtás | 2.400 | 1.920 | 960 | Ft/m2/nap |
| **11** | Portrérajzolás, testfestés, rizsfestés (maximum 2 m2) | 2.160 | 1.920 | 960 | Ft/nap |
| **12** | Mutatványos szolgáltatás, cirkusz, állatbemutató, sátor, ugrálóvár, gumikötél 0-20 m2-ig | 360 | 360 | 120 | Ft/m2/nap |
| **13** | 20-100 m2-ig | 120 | 120 | 24 | Ft/m2/nap |
| **14** | 100 m2 felett | 60 | 60 | 12 | Ft/m2/nap |
| **15** | Kölcsönzés: |  |  |  |  |
| **16** | bringó | 24.000 | 21.600 | 18.000 | Ft/db/szezon |
| **17** | mini kajak, snuki | 12.000 | - | - | Ft/db/szezon |
| **18** | kerékpár | 9.600 | 9.600 | 6.000 | Ft/db/szezon |
| **19** | motorkerékpár | 30.000 | 30.000 | 24.000 | Ft/db/szezon |
| **20** | egyéb eszközök | 480 | 360 | 300 | Ft/db/nap |
| **21** | Vízibicikli bejáró közterület kapcsolat | 180.000 | - | - | Ft/db/szezon |
| **22** | Stég bejárat közterület kapcsolat | 120.000 | - | - | Ft/db/szezon |
| **23** | Mozgóbolti árusítás | 2.400 | 1.920 | 1.200 | Ft/m2/nap |
| **24** | Kiállítás, reklámtevékenység | 1.200 | 960 | 240 | Ft/m2/nap |
| **25** | Taxik állomáshelye közhasználatú épületek, kereskedelmi, szolgáltató épületek előtt | 180.000 | 108.000 | 24.000 | Ft/gk/év |
| **26** | Közterület bontása szeptember 1 – június 15. között | 1.200 | 960 | 720 | Ft/m2/nap |